જુઓને, વિજ્ઞાનના શિક્ષક થયા હોવા છતાં અન્ય શિક્ષકોના ફાજલ તાસ લેવા જવું પડે છે ને ? ને ખાસ તો પેલી ગુજરાતીની મૅડમ…. હા, એ આભામૅડમ એમનો તાસ લેવા જવા માટે તમને કેવી રીતે મનાવી લે છે, એ સમજાય છે ? હા, વિકલ્પકુમાર. આ બધું જ સમજાય એવી પરિસ્થિતિએ તમારે પહોંચવું જ રહ્યું. અનુભવીઓના કહેવા પ્રમાણે પરિસ્થિતિને સમયસર સમજી જવામાં શાણપણ સમાયેલું હોય છે, નહિતર પરિસ્થિતિ જાતે જ તમને બોધપાઠ શીખવે એ વખતે જરા વધુ આકરું પડી જતું હોય છે, મારા સાહેબ ! હંમેશાં ફાજલ તાસ લેવાની આવડત અને કુશળતા ધરાવતા હોવાની તમારી છાપને કારણે પછી તો એવું બનવા માંડ્યું કે અન્ય કોઈ પણ શિક્ષકને પણ ક્યારેક ભણાવવાની આળસ આવે ત્યારે એ પણ એમનો તાસ લેવા તમને મનાવી લેવાના આસાન તરીકાઓ પ્રયોગમાં લેવા માંડ્યા હતા…. હાસ્તો, એ પણ પેલી મૅડમના મારફત જ તો વળી ! એનાથી આસાન બીજો કોઈ તરીકો આ દુનિયામાં હજી સુધી ક્યાં શોધાયો છે ? વિદ્યાર્થીઓને વિજ્ઞાનના પ્રયોગો સમજાવતા એવા તમે તમારા પર થઈ રહેલા આ ‘એક્સપેરીમૅન્ટ’ની થિયરી કેમ ન મેળવી શક્યા એ જ નવાઈની વાત છે, મિ. વિકલ્પકુમાર.